ডেস্ক রিপোর্ট: কর্ণফুলীতে খামারীদের নিয়ে আয়োজিত কর্মশালায় মিল্কভিটার চেয়ারম্যান শেখ নাদির হোসেন লিপু বলেছেন, আগামী বাজেটে বিদেশী গুড়ো দুধ আমদানি নিয়ন্ত্রণে আনা হবে। এ লক্ষে অর্থ মন্ত্রীর সাথে আলোচনা হয়েছে। বিদেশী মানহীন গুড়োদুধ কম দামে আমদারি ফলে দেশীয় খামারীরা ক্ষতিগস্ত হচ্ছে। দেশে উৎপাদিত দুধ থেকে তৈরি গুড়ো দুধ বিদেশী মানহীন দুধের কারণে বাজারে টিকতে পারছে না। দেশে এক কেজি গুড়ো দুধ বাজারজাত পর্যন্ত প্রায় ৫শ টাকা খরচ হয়। অথচ বিদেশী গুড়োদুধ বাজারে এর অর্ধেক মুল্যে মিলছে। এতে সহজে বোঝা যায় এসব দুধের মান কী বা কি দিয়ে তৈরি। তিনি বলেন বিদেশ থেকে এসব গুড়ো আনা হলেও কি দিয়ে এসব দুধ তৈরি হয় তা কেউ জানে না। পবাদি পশু ছাড়াও বিভিন্ন প্রাণীর দুধসহ নানা উপকরণে তৈরি হয় এসব গুড়ো দুধ। আর কমদামে এদেশে বাজারজাত করে সাধারণ মানুষের সাথে প্রতারণা করা হচ্ছে। অন্যদিকে দেশী খামারিরা ক্ষতিগ্রস্ত হচ্ছে। তাই আগামী বাজেটে বিদেশী গুড়ো দুধ আমদানিতে শুল্কহার বাড়িয়ে তা নিয়ন্ত্রণের চেষ্টা চলছে। গতকাল রবিবার কর্ণফুলী উপজেলার সাইন্যারটেকস্থ একটি কমিউনিটি সেণ্টারে আয়োজিত দিনব্যাপী বিজ্ঞান সম্মত উপায়ে গবাদিপশু লালন-পালন বিষয়ক প্রশিক্ষণ কর্মশালায় প্রধান অতিথির বক্তব্যে তিনি এ কথা বলেন।